Só wil Eskom kapasiteit nóú takelFase 6-beurtkrag sal tot middernag ingestel wees. (Foto: Maroela Media) Eskom het Maandag drie programme van stapel gestuur om dringend nog kapasiteit tot die nasionale kragnetwerk te voeg. Luidens Eskom se verklaring sal dié verkrygingsprogramme na verwagting meer as 1 000 MW tot die netwerk voeg, wat volgens die kragvoorsiener ŉ belangrike bydrae tot die vermindering van beurtkrag kan lewer. Fase 6-beurtkrag geld tans nog tot middernag en sal na verwagting Dinsdag tot fase 5 verminder word. Dié programme sal aanvanklik op opwekkers fokus wat meer as 1 megawatt tot die netwerk kan voeg, maar sal later ook kleiner verskaffers betrek. Eskom wil die eerste kragvoorsieningsooreenkoms glo dié week nog sluit, sodat die bykomende krag so vinnig moontlik deur die netwerk kan vloei. Die “standaardaanbod-program” behels dat krag verkry word van maatskappye wat bestaande opwekkingskapasiteit vir ŉ tydperk van drie jaar het. Volgens Eskom stel dié benadering hom in staat om elektrisiteit teen ŉ vasgestelde prys te koop en die koste te vermy om self krag op te wek. Dit sluit langtermyn-kragaankope van onafhanklike kragprodusente in. “Die standaardaanbod maak voorsiening vir ŉ statiese prys, wat elke jaar op grond van regulatories goedgekeurde kosteverhaling vasgestel word, en die veranderlike koste van opwekking insluit. Dit maak ook voorsiening vir ŉ dinamiese prysopsie wat vooruit bepaal kan word,” lui die verklaring. Tweedens sal die “noodopwekkingsprogram” duurder krag aankoop gedurende tye wat die netwerk onder erge druk verkeer. Dié program sal onafhanklike opwekkers toelaat om daagliks krag te voorsien, wat met Eskom-opwekkers op die interne mark meeding. Hierdie onafhanklike opwekkers sal krag voorsien op grond van aanbodprys en beskikbaarheid. Laastens sal Eskom se “bilaterale kraginvoerprogram” op die invoer van krag na Suid-Afrika van buurlande fokus. Eskom sê verskeie lande het belangstelling getoon in bykomende kragverkope aan Suid-Afrika, en dat dié program nou moontlikhede sal skep. Eskom voer reeds elektrisiteit van sommige buurlande deur middel van die Suider-Afrikaanse Kragpoel in. Dit dra sowat 200 MW tot die netwerk by wanneer daar kapasiteitsbeperkings is. ‘Stel kundiges sonder skroom aan’ Dr. Dirk Hermann, bestuurshoof van Solidariteit, het Maandagaand op Facebook gesê dat Eskom kundiges moet aanstel “sonder om te skroom of om oor ras te kibbel”. “Julle [Eskom] het die lys van die beste van bestes. “Verwyder elke struikelblok wat grootskaalse kleinskaalopwekking verhinder. Spoor aan, moenie ontmoedig nie,” het Hermann geskryf. Hy sê strafregtelike klagte teen saboteurs moet ook voorkeur kry, en vervolging moet ingestel word om plundering hok te slaan. “Maak De Ruyter vry om te bestuur soos ŉ sakeredder sonder die inmenging van die aandeelhouer.” Hermann meen al wat dit verg, is politieke wil en moed.